রামকৃষ্ণ মঠ
রামকৃষ্ণ মঠ শুধুমাত্র সন্ন্যাসী ও ব্রহ্মচারীদের নিয়ে গঠিত। এটি পুরুষদের সংগঠন। রামকৃষ্ণ পরমহংসের প্রয়াণের পর ১৮৮৬ সালে তাঁর সন্ন্যাসী শিষ্যেরা স্বামী বিবেকানন্দের নেতৃত্বে এই মঠ প্রতিষ্ঠা করেন। প্রথমে মঠ ছিল কলকাতার উপকণ্ঠে বরানগরে। সেই সময় মঠের নাম ছিল বরানগর মঠ। ১৮৯৯ সালের জানুয়ারি মাসে হাওড়া জেলা বেলুড়ে মঠ স্থানান্তরিত হয়। পরে বেলুড় মঠেই রামকৃষ্ণ মিশন প্রতিষ্ঠিত হয়।
উদ্বোধন (পত্রিকা)
উদ্বোধন পত্রিকা চালু করার আগে স্বামী বিবেকানন্দ রামকৃষ্ণ মঠ ও মিশনের মুখপত্র হিসেবে দুটি পত্রিকা চালু করেছিলেন। মাদ্রাজ (অধুনা চেন্নাই) থেকে চালু হয়েছিল "ব্রহ্মবাদিন্‌" (বর্তমান নাম "বেদান্ত কেশরী") এবং আলমোড়া থেকে চালু হয়েছিল "প্রবুদ্ধ ভারত"। "প্রবুদ্ধ ভারত" পরে কলকাতা থেকে প্রকাশিত হতে থাকে। কিন্তু এই দুটি পত্রিকাই ছিল ইংরেজি পত্রিকা। মিশনের কোনো বাংলা মুখপত্র না থাকায় ১৮৯৯ সালে স্বামী বিবেকানন্দ "উদ্বোধন" পত্রিকা চালু করেন। স্বামী ত্রিগুণাতীতানন্দ এই পত্রিকার প্রথম সম্পাদক হন।